YHTEINEN TOIMINTA,

22 päivältä heinäkuuta 1997,

jonka neuvosto on hyväksynyt Euroopan unionista tehdyn sopimuksen K.3 artiklan perusteella turvapaikanhakijoita ja pakolaisia koskevien erityishankkeiden rahoittamiseksi (97/478/YOS)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen K.3 artiklan 2 kohdan b alakohdan ja erityisesti K.8 artiklan 2 kohdan,

sekä katsoo, että

jäsenvaltiot pitävät turvapaikkapolitiikkaa yhteistä etua koskevana asiana, ja

turvapaikanhakijoita ja pakolaisia koskevien toimien toteuttaminen jäsenvaltioissa on omiaan parantamaan olosuhteita, joissa näitä henkilöitä otetaan maahan, ja kannustamaan vastuun jakamista jäsenvaltioiden välillä; on käynnistettävä kokeiluluontoisesti erityishankkeita, jotta voidaan laatia oikeudellinen väline tämän alan toiminnan kehittämiseksi asianmukaisella tavalla,

ON HYVÄKSYNYT TÄMÄN YHTEISEN TOIMINNAN:

1 artikla

1. Vuoden 1997 aikana käynnistetään kokeiluluontoisesti erityishankkeita, joiden tarkoituksena on parantaa olosuhteita, joissa turvapaikanhakijoita ja pakolaisia otetaan jäsenvaltion alueelle.

2. Näiden toimenpiteiden tarkoituksena on erityisesti seuraavien välineiden täytäntöönpano:

- Neuvoston päätöslauselma, annettu 20 päivänä kesäkuuta 1995, turvapaikkamenettelyn vähimmäistakuista (1),

- Neuvoston päätöslauselma, annettu 25 päivänä syyskuuta 1995, siirtymään joutuneiden henkilöiden vastaanotosta ja väliaikaisesta oleskelusta aiheutuvien kustannusten jakamisesta (2),

- Neuvoston päätöslauselma, annettu 26 päivänä kesäkuuta 1997, ilman huoltajaa tulevista kolmansien maiden alaikäisistä kansalaisista (3).

2 artikla

Erityishankkeisiin käytettävä kokonaismäärä on enintään 3,750 miljoonaa ecua.

3 artikla

Erityishankkeet rahoitetaan Euroopan yhteisöjen yleisestä talousarviosta.

4 artikla

1. Pyydetyn rahoituksen ollessa alle 200 000 ecua komissio ilmoittaa neuvostolle vastaanottamiensa erityishankkeiden rahoitusta koskevien pyyntöjen lukumäärän, hankkeille antamansa tuen myöntämisessä soveltamansa periaatteet ja hankkeista saadut tulokset.

2. Pyydetyn rahoituksen ollessa 200 000 ecua tai sitä enemmän ja alle miljoona ecua komissiota avustaa komitea, johon kuuluu yksi edustaja kustakin jäsenvaltiosta ja jonka puheenjohtajana on komission edustaja. Komissio toimittaa komitealle luettelon sen arvioitaviksi jätetyistä hankkeista. Komissio osoittaa hyväksymänsä hankkeet ja perustelee valintansa. Komitea antaa lausuntonsa eri hankkeista kahden viikon kuluessa Euroopan unionista tehdyn sopimuksen K.4 artiklan 3 kohdan toisessa alakohdassa määrätyllä enemmistöllä. Puheenjohtaja ei osallistu äänestykseen. Lausunto merkitään pöytäkirjaan ja lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin on mahdollista, otettava huomioon komitean lausunto. Sen on ilmoitettava komitealle, millä tavoin lausunto on otettu huomioon.

3. Pyydetyn rahoituksen ollessa miljoona ecua tai sitä enemmän komissio toimittaa 2 kohdassa mainitulle komitealle luettelon sen arvioitaviksi jätetyistä hankkeista. Komissio osoittaa hyväksymänsä hankkeet ja perustelee valintansa. Komitea antaa lausuntonsa eri hankkeista kahden viikon kuluessa Euroopan unionista tehdyn sopimuksen K.4 artiklan 3 kohdan toisessa alakohdassa määrätyllä enemmistöllä. Puheenjohtaja ei osallistu äänestykseen. Jos myönteistä lausuntoa ei anneta määräajassa, komissio joko peruuttaa kyseisen hankkeen (tai kyseiset hankkeet) tai esittää sen (tai ne) sekä komitean mahdollisen lausunnon neuvostolle, joka tekee ratkaisunsa kuukauden kuluessa Euroopan unionista tehdyn sopimuksen K.4 artiklan 3 kohdan toisessa alakohdassa määrätyllä enemmistöllä.

5 artikla

Komissio ilmoittaa neuvostolle Euroopan yhteisöjen yleisestä talousarvioista rahoitettujen erityishankkeiden tuloksista, jotta voidaan arvioida mahdollisuus kehittää kyseisen alan toimintaa sopivan oikeudellisen välineen pohjalta.

6 artikla

Tämä yhteinen toiminta tulee voimaan sinä päivänä, jona se hyväksytään. Sitä sovelletaan vuoden 1997 loppuun asti.

Tämä yhteinen toiminta julkaistaan virallisessa lehdessä.

Tehty Brysselissä 27 päivänä heinäkuuta 1997.

Neuvoston puolesta

J. POOS

Puheenjohtaja

(1) EYVL N:o C 274, 19.9.1996, s. 13.

(2) EYVL N:o C 262, 7.10.1995, s. 1.

(3) EYVL N:o C 221, 19.7.1997, s. 23.